b'\n_START_ARTICLE_\nG-14\n_START_PARAGRAPH_\nEl G-14 va ser un grup compost pels 18 clubs de futbol m\xc3\xa9s poderosos d\'Europa, tant econ\xc3\xb2micament com esportivament, encara que no va ser reconegut per cap de les inst\xc3\xa0ncies oficials de futbol europeu o mundial, ja sigui la UEFA o la FIFA._NEWLINE_Creat l\'any 2000, inicialment estava format per 14 clubs, que s\'ampli\xc3\xa0 a 18 el 2002. Va desapar\xc3\xa8ixer el 2008.\n_START_SECTION_\nCreaci\xc3\xb3\n_START_PARAGRAPH_\nCreat el 2000 per a defensar els interessos d\'aquests clubs, va contar originalment amb 14 clubs (d\'aqu\xc3\xad el nom) que el 2002 es va ampliar a 18 sense modificar el nom. El seu prop\xc3\xb2sit principal i ra\xc3\xb3 de la seva creaci\xc3\xb3 va ser fer una contraofensiva als reglaments de la UEFA, que obliga als clubs a alliberar a jugadors convocats per les seves respectives seleccions, ja sigui en compromisos amistosos o oficials per a mantenir l\'esperit que "tots els pa\xc3\xafsos, per petits que siguin, puguin competir en igualtat de condicions". Aquests clubs exigeixen una compensaci\xc3\xb3 per cada jugador alliberat, degut principalment a la gran quantitat de seleccionats nacionals que posse\xc3\xafxen.\n_START_SECTION_\nObjectius\n_START_PARAGRAPH_\nEl principal prop\xc3\xb2sit del G-14 \xc3\xa9s exigir una compensaci\xc3\xb3 per cada jugador cedit a la seva respectiva selecci\xc3\xb3 i per aquells lesionats en aquestos partits. Aquesta mesura ha estat rotundament rebutjada per Blatter._NEWLINE_Tamb\xc3\xa9 est\xc3\xa0 la de planificaci\xc3\xb3 d\'un calendari que li permeti al jugador disputar els partits de la seva selecci\xc3\xb3 sense veure afectat el rendiment i participaci\xc3\xb3 amb el seu club._NEWLINE_Al mar\xc3\xa7 de 2006 el G-14 va presentar una proposta per a substituir la forma actual de la Lliga de Campions, on cada membre tingui assegurada la seva participaci\xc3\xb3 any rere any i la possibilitat de crear una \'Superlliga Europea\'.\n_START_SECTION_\nG-14 vs FIFA i UEFA\n_START_PARAGRAPH_\nDes de la seva creaci\xc3\xb3, les pol\xc3\xadtiques del G-14 han estat repudiades pel president de la FIFA Joseph Blatter, a l\'anar, segons ell, en contra de l\'esperit de la competitivitat lliure, i de voler monopolitzar les competicions internacionals. Mentre Blatter vetlla per una justa competitivitat esportiva a nivell internacional (seleccions nacionals), el G-14 busca defensar els seus interessos financers i esportius, com el de les seves inversions, els jugadors, sent aquests \'el punt de la disc\xc3\xb2rdia entre ambd\xc3\xb3s\'._NEWLINE_El G-14 reclama "860 milions d\'euros a la FIFA pels danys sofrits pels 18 clubs del grup en els \xc3\xbaltims 10 anys", va declarar l\'advocat del grup de clubs, Jean-Louis Dupont._NEWLINE_El 28 de maig de 2007, en un congr\xc3\xa9s extraordinari a Zuric, el president de la UEFA Michel Platini deman\xc3\xa0 al G-14 que es desf\xc3\xa9s, declarant que era un grup elitista i que les demandes del grup es podien tractar en un nou \xc3\xb2rgan de la UEFA, el Professional Football Strategy Council (Consell d\'Estrat\xc3\xa8gia del Futbol Professional)._NEWLINE_El 15 de gener del 2008 el G-14 i la UEFA van arribar a un acord. FIFA i UEFA pagarien compensacions per les convocat\xc3\xb2ries i possibles lesions dels jugadors per les seleccions estatals a la Copa del M\xc3\xb3n i al Campionat d\'Europa i a canvi el G-14 es desfar\xc3\xa0 el 15 de febrer del 2008. A canvi es crear\xc3\xa0 un nou organisme, l\'Associaci\xc3\xb3 Europea de Clubs (European Club Association) que inclour\xc3\xa0 100 equips dels 53 membres de la UEFA, amb un m\xc3\xadnim d\'un club per membre.'